Ritstjórn Vísindavefsins hefur rætt þessa erfiðu spurningu rækilega . Við byrjuðum að sjálfsögðu á að hugleiða hvort hún væri á verksviði okkar , en stundum fáum við spurningar sem eru það ekki . Síðan veltum við því fyrir okkur hvort þetta hefði verið mamma eða afi , stóri bróðir , Davíð eða Ingibjörg , Guð eða kannski ónefndur fjandvinur hans . En þar sem þetta er nú einu sinni vísindavefur teljum við tvo síðustu kostina ekki líklega . Einnig fannst okkur koma til greina að þetta hefði verið ofheyrn eða bilun í bjöllunni . Sjálfsagt dettur mörgum líka í hug að þetta hafi verið draugur eða huldufólk en við höfum ekki trú á að draugar hringi raunverulegum dyrabjöllum sem gefa frá sér raunveruleg hljóð . Þannig höfum við leitað á vit fjölmargra fræðasviða , til dæmis hljóðfræði , rafsegulfræði , fjölskyldufræði , bókmenntafræði , ( dul ) sálarfræði , stjórnmálafræði og guðfræði . En að lokum höfum við fundið svarið á landareign rökfræðinnar .